Meghan se halfsuster vaar uit oor paartjie se besluit | Netwerk24
11 Januarie 2020 10:24
Samantha Markle, halfsuster van Meghan, hertogin van Sussex, het Donderdag uitgevaar teenoor haar vervreemde suster en haar swaer, prins Harry.
Samantha het op die nuus van Meghan en prins Harry se uittrede gereageer en sê dit kan as 'n klap in die gesig van die ander koninklikes beskou word, berig die Daily Mail.
Die briesende Samantha sê dit is 'n groot teleurstelling vir al die partye wat betrokke is. Sy glo Meghan en prins Harry het 'n plig teenoor die koninklike familie en hulle moet dus by die belofte hou om hul koninklike pligte na te kom. Sy glo vas die twee het nie die besluit goed oorweeg nie.
Sedert prins Harry en Meghan se verlowing in 2017 het Samantha gereeld inligting oor haar gebroke familie op sosiale media gedeel.
Prins Harry en Meghan, hertogin van Sussex, tydens hul besoek aan Kaapstad. Foto: WireImage
Volgens The New Zealand Herald sê Samantha die wêreld dink dalk sy is jaloers op Meghan, maar sy is eerlik as sy sê diplomate gedra hulself nie soos Meghan haar gedra nie. Dit het glo gekom nadat Samantha na Meghan uitgereik het, maar sy niks met haar te doen wou hê nie.
Meghan is ook vervreem van haar pa, wat nie haar troue in 2018 bygewoon het nie. Hy het glo toe ná 'n hartoperasie aangesterk. Volgens gerugte het hy prins Harry nog nie eens ontmoet nie.
Die Daily Mail het verder gesê die koningin en ander lede van die koninklike familie is blykbaar omgekrap oor die besluit van prins Harry en Meghan. Hulle is glo seergemaak dat die twee besonderhede van hul persoonlike lewe in 'n openbare verklaring uiteengesit het.
Hoewel prins Harry en Meghan sê hul gaan hul tyd tussen Kanada en Brittanje verdeel, beoog Samantha nie om haar verhouding met haar halfsuster te herstel nie, luidens die Post of Asia. – Verwerk deur Joshwin Sampson